CIREAn (turvapaikkaa koskevien asioiden tiedotus-, tarkastelu- ja tietojenvaihtokeskus) toinen toimintakertomus (neuvoston 20 päivänä kesäkuuta 1994 hyväksymä teksti)



Virallinen lehti nro C 274 , 19/09/1996 s. 0055 - 0057



LIITE IV.2 CIREAn (turvapaikkaa koskevien asioiden tiedotus-, tarkastelu- ja tietojenvaihtokeskus) toinen toimintakertomus (neuvoston 20 päivänä kesäkuuta 1994 hyväksymä teksti) I. JOHDANTO 1. Ministerit päättivät neuvoston 11 ja 12 päivänä kesäkuuta 1992 pidetyssä istunnossa CIREAn perustamisesta. Tämän tavoitteena on kerätä, vaihtaa ja levittää tietoja sekä laatia aineistoa kaikista turvapaikkaan liittyvistä kysymyksistä. 2. Toimintasääntöjensä mukaisesti CIREA toimittaa neuvostolle toimintakertomuksen kaksi kertaa vuodessa. Ensimmäinen toimintakertomus annettiin ministereille Kööpenhaminassa 1 ja 2 päivänä kesäkuuta 1993 pidetyssä kokouksessa. 3. Tämän toisen toimintakertomuksen tarkoituksena on selvittää käsiteltävinä olevien asioiden edistymistä vuoden 1993 jälkipuoliskolla. II. CIREAn VALMISTELEMAT ASIAT Vuoden 1993 jälkipuoliskolla CIREA on pitänyt kaksi kokousta (15 päivänä syyskuuta ja 27 päivänä lokakuuta) ja pitää kolmannen 13 päivänä joulukuuta. CIREA on keskittynyt käsittelemään kahdenlaisia asioita: se jatkaa toimintaansa liittyvien sääntöjen laatimista ja toisaalta se vaihtaa turvapaikka-asioita koskevia tietoja kunkin jäsenvaltion kanssa. A. Toimintasäännöt 1. Uuden tilastointijärjestelmän luominen Ryhmä on luonut uuden tilastointijärjestelmän, josta ilmenevät turvapaikanhakijoiden määrä ja myönnettyjen turvapaikkojen osuus hakemuksista kussakin jäsenvaltiossa. Uusi järjestelmä perustettiin, jotta voitaisiin tehokkaammin toimia Dublinin yleissopimuksen 14 artiklan ensimmäisen kohdan toisen alakohdan määräysten mukaisesti, jossa erityisesti täsmennetään, että kuukausittaiset maahantulotilastot on toimitettava neljännesvuosittain. CIREAn käsittelemien asioiden keskittyminen tilastotietojen vaihtoon vastaa myös ministereiden määrittelemiä suuntaviivoja. Uuden järjestelmän ansiosta jäsenvaltiot saavat täydellisemmän ja täsmällisemmän kuvan siitä, mikä on tilanne turvapaikanhakijoiden osalta koko Euroopan alueella. Jäsenvaltiot voivat ensinnäkin saada tarkkoja tietoja maailman kaikista maista lähtöisin olevista turvapaikanhakijoista. Toisaalta alaviitteessä täsmennetään, että järjestelmä vastaa jäsenvaltioiden yleistä tulkintaa useista tilastoihin sisällytettävistä tiedoista. Ensimmäisessä vaiheessa päätettiin ottaa mukaan vain suhteellisen rajoitettu määrä tärkeitä tietoja, jotka jäsenvaltioiden on helppo koota. Uutta tilastointijärjestelmää sovelletaan 1 päivästä tammikuuta 1994 alkaen. Lisäksi ryhmä on aloittanut näkemysten vaihdon tiettyjen tilastointiin liittyvien tärkeiden käsitteiden yhdenmukaistamisesta. 2. Kolmansista maista laadittavien yhteisten selontekojen sisältöä koskevat suuntaviivat Ministerit ilmaisivat moneen otteeseen toivovansa, että laadittaisiin yhteisiä selontekoja turvapaikanhakijoiden tilanteesta tietyissä kolmansissa maissa. Toteuttaakseen tämän mahdollisimman tehokkaasti CIREA katsoi hyödylliseksi sisällyttää tietyt tiedot jokaiseen selontekoonsa. Tätä varten CIREA on laatinut suuntaviivat selontekojen laatimiselle, jotta niistä ilmenisi täsmällinen kokonaiskuva, kuitenkin ilman liiallisia yksityiskohtia, kolmannen maan poliittisesta, taloudellisesta ja sosiaalisesta tilanteesta. On sovittu, että näitä suuntaviivoja voitaisiin mukauttaa sen kolmannen maan mukaan, josta yhteistä selontekoa pyydetään. Tietyissä tapauksissa tämä merkitsisi joidenkin kohtien poisjättämistä. Joissakin muissa tapauksissa taas lisätään määrättyjä tarpeellisiksi katsottuja tietoja. 3. Tiettyjen kolmansien maiden tilannetta käsittelevien yhteisten selontekojen levitys ja luottamuksellisuus CIREA on tutkinut useaan otteeseen kysymystä yhteisten selontekojen levityksestä ja luottamuksellisuudesta. Näyttää siltä, että ollaan pääsemässä yhteisymmärrykseen siitä, että toimivaltaiset viranomaiset voivat halutessaan käyttää kansallisella tasolla yhteisiä selontekoja osana turvapaikkahakemusten käsittelyssä tarvittavia tietoja. Kansallisten menettelyjen mukaisesti nämä selonteot voidaan saattaa riitautetuissa tapauksissa osapuolten tietoon haettaessa muutosta toimivaltaisten viranomaisten päätökseen turvapaikka- tai ulkomaalaisasiassa. 4. Kolmansien maiden tilannetta käsittelevien yhteisten selontekojen arviointimenettely CIREA katsoo, että on tärkeää saada aikaan nopea menettely kolmansien maiden tilannetta koskevien yhteisten selontekojen laatimiseksi. Tätä varten se on tutkinut menettelyä perusteellisesti selvittääkseen, mitä vaiheita siinä on noudatettava, päätöstä yhteisen selonteon tekemisestä, sen laatimista jossakin tietyssä kolmannessa maassa olevissa jäsenvaltioiden edustustoissa ja valmiin selonteon lähettämistä CIREAan asianomaisten elinten välityksellä. B. Tietojen vaihto 1. Tilanne turvapaikanhakijoiden kotimaassa CIREA on tutkinut yksityiskohtaisesti tilannetta Etiopiassa/Eritreassa ja Romaniassa Euroopan unionin kahdentoista jäsenvaltion edustustojen paikalla laatimien ja Euroopan poliittisen yhteistyön puitteissa lopulliseen muotoonsa saatettujen yhteisten selontekojen pohjalta Keskustelu osoittautui sangen hyödylliseksi jäsenvaltioille ja sen seurauksena voitiin keskustella epävirallisesti siitä, miten voitaisiin helpottaa käytäntöjen ja politiikkojen yhteensovittamista turvapaikka-asioissa. Keskustelu liittyi tältä osin yleiseen keskusteluun siitä tavasta, jolla jäsenvaltioiden on sovellettava Geneven yleissopimuksen 1A artiklaa. Lisäksi CIREAlla oli tilaisuus vaihtaa mielipiteitä muilta alueilta tulevista turvapaikanhakijoista kuten esimerkiksi Kosovon albanialaisista. 2. Uusi luettelo kolmansia maita koskevista yhteisistä selonteoista Päätettiin pyytää, että Euroopan poliittisen yhteistyön puitteissa laadittaisiin yhteisiä selontekoja viidestä muusta kolmannesta valtiosta (Bulgaria, Kiina, Irak, Vietnam, Zaire). Sopivassa yhteydessä esitetään vastaava pyyntö myös Turkin ja Nigerian osalta. 3. Pakolaisaseman tunnustamisluvuissa olevien eroavuuksien tutkiminen CIREA on keskustellut eri tahojen kanssa niistä eroista ja syistä, jotka ovat johtaneet hyvin erilaisiin tunnustamislukuihin eri jäsenvaltioissa. Tämän johdosta sen piti ensisijaisena tutkia tilannetta niissä kolmansissa maissa, joista suurin osa Euroopan unionin alueelle tulevista turvapaikanhakijoista on peräisin. Tämä tutkimus osoittautui yhdeksi tärkeimmistä tehtävistä, joita CIREAn on tarkoitus hoitaa myötävaikuttamalla yleiseen keskusteluun siitä, miten jäsenvaltiot soveltavat Geneven yleissopimuksen 1A artiklaa. 4. Yhteydenotot kolmansien maiden viranomaisiin a) On käynyt ilmi, että tietyt jäsenvaltiot ovat joutuneet vastaanottamaan Kiinasta lähtöisin olevia turvapaikanhakijoita huomattavasti enemmän kuin ennen. CIREAn suorittaman tutkimuksen perusteella maahanmuuttoasioita käsittelevä tilapäinen komitea päätti esittää, että Euroopan poliittisen yhteistyön puitteissa otettaisiin virallisesti yhteyttä kiinalaisiin viranomaisiin käännytettyjen kiinalaisten turvapaikanhakijoiden paluun helpottamiseksi. Tätä varten valmistellaan parhaillaan asiaa tukevaa aineistoa. b) Päätettiin ottaa yhteyttä myös Vietnamin viranomaisiin; tätä koskeva pyyntö on toimitettu Euroopan poliittisen yhteistyön komitealle. Tukiaineiston valmistelu on samoin käynnissä. 5. Turvapaikkahakemusten käsittelyajat CIREA on luetteloinut ja tehnyt yhteenvedon turvapaikkahakemusten, niitä koskevien päätösten ja muutoksenhaun keskimääräisistä käsittelyajoista kussakin jäsenvaltiossa. Jäsenvaltioiden lainsäädännön viimeaikaisen kehityksen johdosta, mikä vaikuttaa myös turvapaikkahakemusten käsittelyaikoihin, ryhmä päätti suorittaa uuden tutkimuksen asiasta myöhemmin. 6. Yhteistyö UNHCR:n (YK:n pakolaisasiain päävaltuutettu) pakolaisasioiden tietokeskuksen kanssa Ministereiden 1 ja 2 päivänä kesäkuuta 1993 tekemien päätösten mukaisesti CIREA on sopinut UNHCR:n pakolaisasiain tietokeskuksen kanssa käytännön järjestelyistä aiemmin tehdyn yhteistyösopimuksen täytäntöönpanemiseksi. Päätettiin käynnistää CIREAn ja pakolaisasioiden tietokeskuksen yhteinen kuusi kuukautta kestävä koehanke. 7. Tietojen kerääminen Tietojen keräämisellä kokonaistilanteen selvittämiseksi turvapaikka-asioihin liittyvistä käytännöistä ja politiikoista on erityinen tärkeä merkitys CIREAn toiminnassa. Jäsenvaltiot ovat vaihtaneet jokaisessa kokouksessa käytännön tietoja tärkeimmistä esille tulleista seikoista kuten kunkin jäsenvaltion vastaanottamien turvapaikanhakijoiden määrästä, kansallisuusjakaumasta pääasiallisten lähtömaiden mukaan, valmisteltavina olevista lakiesityksistä, uusista säädöksistä sekä tärkeimmistä käytännön muutoksista. Lisäksi CIREA on hankkinut yksityiskohtaiset ja perusteelliset tiedot tietyissä jäsenvaltioissa tapahtuneista lainsäädännöllisistä muutoksista erityisesti Saksassa, Yhdistyneessä kuningaskunnassa, Belgiassa, Kreikassa ja Portugalissa. III. TULEVA TOIMINTA CIREA jatkaa toimintaansa liittyvien sääntöjen viimeistelyä ja pyrkii parantamaan turvapaikka-asioita koskevien tietojen vaihtoa. Tähän liittyen CIREA katsoo, että on paikallaan jatkaa toimintaa neuvottelujen tehostamiseksi Geneven yleissopimuksen 1A artiklassa olevan pakolaisen käsitteen selventämiseksi. CIREA on tietoinen siitä, että näitä keskusteluja käydään rinnakkain turvapaikka-asiain työryhmän keskustelujen kanssa; jälkimmäisessä valmisteltavina olevien asioiden tarkoituksena on saada aikaan turvapaikkaa koskevat suuntaviivat, ja näin ollen CIREAssa meneillään olevat työt tukisivat turvapaikka-asiain työryhmän työtä. Lisäksi on syytä muistuttaa, että ministerit päättivät 11 ja 12 päivänä kesäkuuta 1992 Lissabonissa pidetyssä kokouksessaan CIREAn toiminnan olevan toistaiseksi väliaikaista. Ottaen huomioon Euroopan unionista tehdyn sopimuksen voimaantulon on tarpeen antaa myöhemmin säädös CIREAn perustamisesta uuden sopimusympäristön mukaisesti.